**Ministru kabineta rīkojuma projekta**

**„Par nacionālo interešu objekta statusa noteikšanu Mežaparka Lielās estrādes teritorijai” sākotnējās ietekmes novērtējuma**

**ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts „Par nacionālo interešu objekta statusa noteikšanu Mežaparka Lielās estrādes teritorijai” (turpmāk – Projekts) sagatavots, pamatojoties uz Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 70.punktu un Teritorijas attīstības plānošanas likuma 7.panta pirmās daļas 11.punktu un 17.panta pirmo un otru daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dziesmu un deju svētku likuma 3.panta pirmā daļa nosaka, ka Dziesmu un deju svētki ir unikāla Latvijas kultūras tradīcija un latviešu nacionālās identitātes sastāvdaļa, tādējādi tos definējot kā nacionālo vērtību. 2008.gadā Dziesmu un deju svētku tradīcija un simbolisms Latvijā, Igaunijā un Lietuvā tika iekļauti Apvienoto Nāciju Izglītības, zinātnes un kultūras organizācijas (turpmāk – UNESCO) Cilvēces nemateriālā kultūras mantojuma reprezentatīvajā sarakstā, savukārt 2016.gadā Dziesmu un deju svētku tradīcija un simbolisms Latvijā saskaņā ar Nemateriālā kultūras mantojuma likuma 6.panta trešo daļu tika iekļauti Nacionālajā nemateriālā kultūras mantojuma sarakstā.  Dziesmu un deju svētku likuma 7.panta pirmās daļas 1.punkts paredz, ka Ministru kabinets nosaka kārtējo Vispārējo latviešu dziesmu un deju svētku norises vietu. Saskaņā ar Dziesmu un deju svētku likuma 6.panta trešo daļu Dziesmu un deju svētku laikā kopmēģinājumu un koncertu norises vietas nodrošina valsts, un Dziesmu un deju svētku kopmēģinājumi un koncerti notiek Rīgā, Mežaparka Lielajā estrādē (turpmāk – Estrāde), tās teritorijā un citās šiem pasākumiem piemērotās vietās.  Ministru kabineta 2016.gada 13.aprīļa rīkojums Nr.272 „Par XXVI Vispārējo latviešu dziesmu un XVI Deju svētku norises laiku” nosaka, ka no 2018.gada 30.jūnija līdz 8.jūlijam Latvijā notiks XXVI Vispārējie latviešu dziesmu un XVI Deju svētki, kam gatavoties uzsākuši vismaz 1 650 Latvijas un ārvalstu latviešu tautas mākslas kolektīvi, t.sk. arī amatierkori (13 000 dziedātāju).  Ņemot vērā Dziesmu un deju svētku norisei nepieciešamo infrastruktūru un atbilstošu alternatīvu trūkumu nacionālā mērogā, jau kopš 1955.gada Estrāde ir bijusi Dziesmu un deju svētku koncertu un mēģinājumu norises vieta un ir faktiski neaizstājama svētku norisē. Koncerti, kas Dziesmu un deju svētku laikā notiek Estrādē, no sabiedrības puses ir īpaši pieprasīti. Estrāde būvēta 1955.gadā un laika gaitā tā ir kļuvusi par nacionālās kultūras vērtības un par UNESCO Cilvēces mutvārdu un nemateriālā kultūras mantojuma meistardarbu atzītās Dziesmu un deju svētku tradīcijas spilgtāko notikumu (koncertu) norises vietu. Tādējādi, ņemot vērā savu funkciju, Estrāde ir uzskatāma par nozīmīgu nacionālās kultūras objektu visas valsts mērogā.  Projekta mērķis ir nostiprināt Estrādes – kā valsts nacionālās kultūras un nacionālo interešu objekta – tiesisko statusu.  Estrāde, ko Dziesmu un deju svētku tradīcijas kopēji visā Latvijā ir nodēvējuši par Dziesmu un deju svētku tradīcijas *svētvietu*, savas vairāk nekā 60 gadu pastāvēšanas laikā ir fiziski un morāli novecojusi gan no kapacitātes, gan drošības, gan vides pieejamības, gan arī citiem mūsdienu prasībām atbilstošiem nosacījumiem.  Saskaņā ar Ministru kabineta 2015.gada 6.oktobra sēdes protokollēmuma (prot. Nr.53 42.§) „Informatīvais ziņojums „Par XI Latvijas skolu jaunatnes dziesmu un deju svētku darba organizācijas izvērtēšanas komisijas secinājumiem, ieteikumiem un rekomendācijām turpmāku pasākumu rīkošanai”” 6.punktu Kultūras ministrijai un Izglītības un zinātnes ministrijai sadarbībā ar Rīgas pilsētas pašvaldību tika uzdots sagatavot un kultūras ministram iesniegt Ministru kabinetā ziņojumu par nepieciešamajiem infrastruktūras uzlabojumiem, lai nodrošinātu Dziesmu un deju svētku pasākumiem izmantojamās infrastruktūras drošību un atbilstību normatīvo aktu prasībām. Savukārt saskaņā ar Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 70.punktu Ministru kabinets apņēmies laikus sagatavot XXVI Vispārējo latviešu Dziesmu un XVI Deju svētku programmu un nodrošināt veiksmīgu tās norisi, kā arī sadarbībā ar Rīgas domi veikt infrastruktūras atjaunošanu, sagatavojot svētku norisei atbilstošu mūsdienīgu nacionālo stadionu un Estrādi.  Ņemot vērā minēto, Ministru kabinets ir atbalstījis Kultūras ministrijas un Izglītības un zinātnes ministrijas sadarbībā ar Rīgas pilsētas pašvaldību sagatavotajā konceptuālajā ziņojumā „Par Mežaparka Lielās estrādes Ostas prospektā 11, Rīgā, būvniecību” (apstiprināts ar Ministru kabineta 2016.gada 2.augusta rīkojumu Nr.433) ietverto risinājumu par nepieciešamajiem infrastruktūras uzlabojumiem, lai nodrošinātu Dziesmu un deju svētku pasākumiem izmantojamās infrastruktūras atbilstību normatīvo aktu prasībām, kā arī Estrādes būvniecību. Konceptuālajā ziņojumā piedāvātais risinājums paredz Estrādes būvprojekta izstrādi un būvniecību, to paveicot laika posmā no 2016. līdz 2020.gadam. Būvniecības risinājums paredz nodrošināt  2018.gada un turpmāko Dziesmu un deju svētku kvalitatīvu norisi Estrādē, t.sk. garantējot iespēju Estrādes kora tribīnēs, tām pieguļošajā teritorijā un Estrādes skatuves daļā vienlaikus atrasties vismaz 13 000 līdz 14 000 dalībniekiem, paplašināt skatītāju zonu, tādējādi palielinot sēdvietu skaitu par vismaz 8 000, izbūvēt stratēģiski nozīmīgu ceļa posmu no Viestura prospekta virzienā uz Estrādes Daudzfunkcionālo laukumu Dziesmu un deju svētku dalībnieku transporta, kā arī operatīvā transporta netraucētai kustībai, t.sk. pasākumu Estrādē apmeklētāju un transporta plūsmas atdalīšanai.  Teritorijas attīstības plānošanas likuma 1.panta 7.punkts nosaka, ka nacionālo interešu objekti ir teritorijas un objekti, kas nepieciešami būtisku sabiedrības interešu nodrošināšanai, dabas resursu aizsardzībai un ilgtspējīgai izmantošanai. Saskaņā ar Teritorijas attīstības plānošanas likuma 7.panta pirmās daļas 11.punktu Ministru kabinets nosaka, izveido un apstiprina nacionālo interešu objektus un to izmantošanas nosacījumus, ja citos likumos nav paredzēts citādi. Teritorijas attīstības plānošanas likuma 10.panta pirmā daļa nosaka, ka nozaru ministrijas sagatavo priekšlikumus un normatīvajos aktos noteiktajā kārtībā tos virza nacionālo interešu objektu noteikšanai, un, ja nepieciešams, izstrādā tematiskos plānojumus. Tāpat arī Teritorijas attīstības plānošanas likuma 17.panta pirmā daļa nosaka, ka priekšlikumu par nacionālo interešu objektu izveidošanu sagatavo un normatīvajos aktos noteiktajā kārtībā virza apstiprināšanai Ministru kabinetā attiecīgās nozares ministrija sadarbībā ar vietējām pašvaldībām, kuru teritoriju ietekmēs nacionālo interešu objekts. Savukārt saskaņā ar Teritorijas attīstības plānošanas likuma 17.panta otro daļu nacionālo interešu objektam nosaka tā funkcionēšanai nepieciešamo teritoriju un aizsargjoslu, ja tāda paredzēta normatīvajos aktos, kā arī šā objekta izmantošanas nosacījumus.  Ņemot vērā Estrādes valstisko nozīmīgumu un sabiedrības rezonansi, pastāv risks, ka var tik ierosināta tiesvedība no trešo personu puses ar mērķi apturēt būvniecību. Šāda tiesvedība Estrādes būvniecību var apturēt uz vairākiem gadiem, kas nav pieļaujams, jo valsts ir uzņēmusies starptautiskas saistības attiecībā uz nemateriālā kultūras mantojuma saglabāšanu, t.sk. Dziesmu un deju svētku tradīcijas saglabāšanu un attīstību. Tāpat nozīmīgs faktors ir tas, ka 2017.gada I ceturkšņa beigās / II ceturkšņa sākumā plānots uzsākt Estrādes būvniecības darbus.  Ņemot vērā Estrādes nozīmīgumu nacionālās vērtības – Dziesmu un deju svētku – norisē, kā arī kultūras attīstībā nacionālā mērogā, Estrādes teritorija atbilst Teritorijas attīstības plānošanas likumā noteiktajiem valsts interešu objekta kritērijiem.  Jānorāda, ka Estrāde un tās teritorija ir tikpat nozīmīga kā Daugavas stadiona teritorija Augšielā 1 un Augšielā 3, Rīgā, kurai saskaņā ar Ministru kabineta 2016.gada 16.augusta rīkojumu Nr.455 „Par nacionālo interešu objekta statusa noteikšanu Daugavas stadiona teritorijai” tika noteikts nacionālo interešu objekta statuss.  Ievērojot minēto, lai varētu savlaicīgi sagatavot nepieciešamo infrastruktūru XXVI Vispārējo latviešu dziesmu un XVI Deju svētku norisei 2018.gadā, kā arī nodrošinātu Estrādes būvniecības darbus noteiktajos termiņos, Kultūras ministrija ierosina noteikt nacionālo interešu objekta statusu Estrādes teritorijai nekustamā īpašuma Ostas prospektā 11, Rīgā (kadastra numurs 0100 095 0040) robežās.  Atsevišķa nacionālo interešu objekta aizsargjosla netiek noteikta. |
| 3. | Projekta izstrādē iesaistītās institūcijas | Kultūras ministrija, Latvijas Nacionālais kultūras centrs un Rīgas dome. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dziesmu un deju svētku, citu liela mēroga pasākumu dalībnieki un skatītāji, Mežaparka apmeklētāji. |
| 2. | Tiesiskā regulējuma ietekme uz tautsaimniecību un administratīvo slogu | Nosakot Estrādes teritorijai nacionālo interešu objekta statusu, administratīvais slogs netiek uzlikts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

*Anotācijas III, IV un V sadaļa – Projekts šīs jomas neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Jautājums par nacionālo interešu objekta statusa noteikšanu Estrādes teritorijai tika skatīts kopsakarā ar Estrādes rekonstrukcijas jautājumu  Dziesmu un deju svētku padomē 2016.gada 13.aprīlī. Saskaņā ar Dziesmu un deju svētku likuma 8.panta trešo daļu un Ministru kabineta 2012.gada 27.aprīļa rīkojumu Nr.200 „Par Dziesmu un deju svētku padomes sastāvu” Dziesmu un deju svētku padomes sastāvā darbojas kultūras nozares, kultūras centru un nevalstisko organizāciju pārstāvji, Latvijas Pašvaldību savienības pārstāvis, Rīgas domes priekšsēdētājs, kā arī citas personas, kas pārstāv plašu sabiedrības loku, tādējādi nodrošinot sabiedrības līdzdalību. |
| 2. | Sabiedrības līdzdalība projekta izstrādē | Jautājums par nacionālo interešu objekta statusa noteikšanu Estrādes teritorijai tika skatīts kopsakarā ar Estrādes rekonstrukciju Dziesmu un deju svētku padomē 2016.gada 13.aprīlī. |
| 3. | Sabiedrības līdzdalības rezultāti | Nacionālo interešu objekta statusa noteikšanu Estrādes teritorijai ir atbalstījusi Dziesmu un deju svētku padome, kā arī Rīgas dome. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Latvijas Nacionālais kultūras centrs un Rīgas dome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Pujāte, 67228985

[Signe.Pujate@lnkc.gov.lv](mailto:Signe.Pujate@lnkc.gov.lv)

Jaunkalne-Kapustāne, 67228985

[Dace Jaunkalne-Kapsutane@lnkc.gov.lv](mailto:Dace%20Jaunkalne-Kapsutane@lnkc.gov.lv)